Papersnake/gushiwen huggingface dataset:
江边吟
韦庄（唐代）

江边烽燧几时休，江上行人雪满头。谁信乱离花不见，

只应惆怅水东流。陶潜政事千杯酒，张翰生涯一叶舟。

若有片帆归去好，可堪重倚仲宣楼。
太上皇后閤春帖子 其三
许及之（宋代）

风帘回翡翠，冰研伴蟾蜍。亲写迎春帖，真符太上书。
减字木兰花·秋风浩浩
侯善渊（元代）

秋风浩浩，极目霞琳澄瑞绕。隔岸芦花。隐映烟笼三两家。天真秀郁。谪降寰中光满室。保佑千春。朱顶青松延寿同。
齐明王歌辞七首 其三 渌水曲
王融（南北朝）

湛露改寒司，交莺变春旭。琼树落晨红，瑶塘水初渌。

日霁沙溆明，风泉动华烛。遵渚泛兰觞，乘漪弄清曲。

斗酒千金轻，寸阴百年促。何用尽欢娱，王度式如玉。
蛙鼓
韦国琛（清代）

渊渊响澈白蘋洲，梵响分明闹未休。两部喧来高士听，五更挝起戍人愁。

池塘细雨催花日，田水清风报社秋。到处乱敲如记里，淡烟疏月一声收。
送从弟蕃游淮南
王维（唐代）

读书复骑谢，带剑游淮阴。淮阴少年辈，千里远相寻。

高义难自隐，明时宁陆沉。岛夷九州外，泉馆三山深。

席帆聊问罪，卉服尽成擒。归来见天子，拜爵赐黄金。

忽思鲈鱼鲙，复有沧洲心。天寒蒹葭渚，日落云梦林。

江城下枫叶，淮上闻秋砧。送归青门外，车马去駸駸。

惆怅新丰树，空馀天际禽。
凤鸣洞祈雨三绝 其二
张侃（宋代）

洞口流泉清彻骨，崖头瀑布冷侵人。隔凡不许纤尘入，谁识中潜纵壑鳞。
清溪馆作
陈存（宋代）

指途清溪里，左右唯深林。云蔽望乡处，雨愁为客心。

遇人多物役，听鸟时幽音。何必沧浪水，庶兹浣尘襟。
挽东莱先生
邵度（宋代）

雨化三吴士，风行万古书。
石渠功不细，凤阁位方虚。
梁木何摧地，泉台欲驾舆。
来观自燕者，顽懦亦欷嘘。
参头智舒与众行者写师像求赞
释正觉（宋代）

背鲐齿鲵，皮鸡发鹤。
西北出家，东南行脚。
选佛到空觉觉空，为东除药病病药。
夕壑云生，秋潭月落。
偏正机轮，方圆枘凿。
蝴蝶之春梦栩栩而物齐，白鸥之野盟飘飘而閒乐。
妙触无当，冲应何作。
剑之挥空而彼此不痕，珠之受影而自他相若。
气韵岩梭，音旨拗斡。
跛跛挈挈兮有底迂疏，哆哆和和兮不空罥索。
内人烧香图
周端臣（宋代）

花底烧香深闭门，宫鸦栖了已黄昏。
君王未识无人妒，虽不承恩却感恩。
送达尔玛实哩正道监州归江南三十韵
乃贤（元代）

世祖图勋旧，先公立要途。声华台阁重，宠渥禁庭殊。

喜见传家子，真成堕地驹。春云浮玉树，秋水出冰壶。

世赏诸侯爵，平分刺史符。气吞云梦泽，思绕洞庭湖。

忧国头将白，移官绂尚朱。敬亭吴楚胜，别驾孝廉俱。

吏慑神明政，民怀抚字劬。丹衷深感格，甘雨遂沾濡。

柏府章交荐，薇垣礼独逾。甘棠歌召伯，击壤咏康衢。

铨吏持筹策，年劳限累铢。承恩迁五马，恋阙起双凫。

鼓枻辞吴会，扬舲入帝都。春风吟芍药，夜雪拥𣰽毹。

𡖊仰贤侯哲，深怜贱子愚。河鲂新入馔，邻酿屡分酤。

剪烛陪谭麈，临风击唾盂。襟期天日皎，信谊海潮孚。

截竹鱼频寄，裁书雁已迂。仓忙辞易水，迢遰向姑苏。

云尽群峰出，秋高万木枯。朝帆冲野树，夜艇泊江蒲。

入郭偕亲旧，还家迓仆夫。高堂春草绿，华诰紫云敷。

采袖镫前舞，青骢柳外驱。溪山供啸咏，菽水尽欢娱。

伫听莺迁木，还看凤集梧。东山宁久卧，国政赖匡扶。
婆饼焦
洪咨夔（宋代）

万斛精神一握身，清吭宛转欲飞尘。
鸡才唱后便知晓，燕未来前先得春。
惊觉海棠休苦睡，提醒杨柳莫空颦。
最怜吉语能相报，麦熟同为鼓腹人。
依韵修睦上人山居十首
李咸用（唐代）

生身便在乱离间，遇柳寻花作麽看。老去转谙无是事，

本来何处有多般。长怜蠛蠓能随暖，独笑梧桐不耐寒。

覆载我徒争会得，大鹏飞尚未知宽。

云泉日日长松寺，丝管年年细柳营。静躁殊途知自识，

荣枯一贯亦何争。道傍病树人从老，溪上新苔我独行。

若见净名居士语，逍遥全不让庄生。

莫言天道终难定，须信人心尽自轻。宣室三千虽有恨，

成周八百岂无情。柏缘执性长时瘦，梅为多知两番生。

不是不同明主意，懒将唇舌与齐烹。

不论轩冕及渔樵，性与情违渐渐遥。季子祸从怜富贵，

颜生道在乐箪瓢。清闲自可齐三寿，忿恨还须戒一朝。

好学尧民偎舜日，短裁孤竹理云韶。

春风春雨一何频，望极空江觉损神。莺有来由重入谷，

柳无情绪强依人。汉庭谒者休言事，鲁国诸生莫问津。

赖是水乡樗栎贱，满炉红焰且相亲。

三十年来要自观，履春冰恐未为难。自于南国同埋剑，

谁向东门便挂冠。早是人情飞絮薄，可堪时令太行寒。

多惭幸住匡山下，偷得秾岚坐卧看。

畹兰未必因香折，湖象多应为齿焚。兼济直饶同巨楫，

自由何似学孤云。秋深栎菌樵来得，木末山鼯梦断闻。

闲凭竹轩游子过，替他愁见日西曛。

何事深山啸复歌，短弓长剑不如他。且图青史垂名稳，

从道前贤自滞多。gt鷃敢辞栖短棘，凤凰犹解怯高罗。

人生若得逢尧舜，便是巢由亦易过。

太玄太易小窗明，古义寻来醉复醒。西伯纵逢头已白，

步兵如在眼应青。寒猿断后云为槛，宿鸟惊时月满庭。

此景得闲闲去得，人间无事不曾经。

壮气虽同德不同，项王何似王江东。乡歌寂寂荒丘月，

渔艇年年古渡风。难世斯人犹不达，此时吾道岂能通。

吟君十首山中作，方觉多端总是空。
承天院
陈舜俞（宋代）

建昌门外小禅居，竹槛松窗静有馀。
全近江湖添怅望，乍离城有易清虚。
人思求友听啼鸟，僧爱忘筌看得鱼。
不为山南多胜处，便堪从此驻巾车。
蕊珠宫 继重阳韵即夜游宫
马钰（金朝）

芋栗又分六个。遇投三、谓怀真个。立子三人总忘个。

细搜寻，就中认，个中个。□□性月圆圆个。真欢乐、不愁些个。

或问扶风因甚个。报君知，舍那个，得这个。
逍遥咏 其二
赵炅（宋代）

于身日毅但多为，贤圣何曾免是非。大道几时明鄙隔，真宗隐是在玄机。

周知物理通还感，俯仰从来有顺违。宜且守恒存礼让，难中轻重两相依。
拟古诗十九首 其七 明月皎夜光
孙蕡（明代）

离离谷中树，灿灿春华芳。枝叶何盛茂，忽然随风扬。

流光有凋换，物理安可常。扰扰路旁子，哀歌使我伤。

杪秋天气肃，白露结严霜。揽衣不能寐，起视夜何长。

明月出东壁，众星罗纵横。岁暮鶗鴂鸣，百草青自黄。

远道者谁子，驱车登太行。太行郁嵯峨，天路无津梁。

兴言念同志，涕下沾我裳。
百字令 雨夜再送青笠叠纬云除夕韵
龚鼎孳（清代）

疏灯细雨，正客心萧瑟、秋行半矣。青眼高歌人乍别，谁向欢场矣帜。

六代江山，五陵衣马，去住今宵里。更阑酒醒，风帆愁见初起。

扬袂司马游梁，终军使越，寂寂聊为此。一片郁孤台上月，直接石头潮水。

楼橹丹阳，莼羹笠泽，乱搅寒衾床。朔云回首，棋枰翻尽朝市。
沈宪敏公挽词
楼钥（宋代）

徐邈今非介，申枨焉得刚。
立朝无附丽，受谪更芬香。
戏彩衣冠盛，围棋日月长。
典刑今已矣，无复岿灵光。
登北山寺福宁楼
朱向芳（清代）

北斗山威重，孤高路自通。铎声云窟里，梵宇洞天中。

帘挂三秋雨，窗开八面风。登临凭一览，多少俗心空。
游水西次吴秋磵韵
杨公远（宋代）

松阴石迳绝纤埃，缓步行春得得来。
风景一川诗料足，楼台两岸画图开。
山花乱插髼松鬓，村酒频倾潋滟杯。
扶醉归来天欲莫，数声鼓角又相催。
感兴二首 其二
本诚（元代）

清晨入廛郭，闾巷溢车马。驺哄喧市尘，茫洋万人海。

父老里中喧，殷勤共迎迓。亦有诸弟昆，更互陪语坐。

世故论万端，喧哇杂碎琐。大要在功利，馀一无所解。

勉强相酬酢，意会无不可。但念道不同，语久若聋哑。

不如返吾庐，世有谁知我。
夜同处晦霞山
韩淲（宋代）

春来不道梅花好，古观荒林并晚晴。一一枝间见生意，重重影外落寒声。

酒因人胜舒徐饮，诗待客吟萧散成。扶尽墟烟横野水，暗涵深绿起疏明。
满江红
佚名（宋代）

斗帐高眠，寒窗静、潇潇雨意。南楼近、更移三鼓，漏传一水。

点点不离杨柳外，声声只在芭蕉里。也不管、滴破故乡心，愁人耳。

无似有，游丝细。聚复散，真珠碎。天应分付与，别离滋味。

破我一床蝴蝶梦，输他双枕鸳鸯睡。向此际、别有好思量，人千里。
刘改之葬昆山山寺下邑人不知葬处 其二
释居简（宋代）

酒酹坟头土易乾，何如黄鹤断矶船。会看潮雪莆萄绿，唤起长鲸快吸川。
自述
胡居仁（明代）

终日观书，圣贤在目。终日言谈，不及利禄。若使荑稗不生，何愁五谷不熟。
柳花
张舜民（宋代）

随风坠露事轻儇，巧占人间欲夏天。
只恐障空飞似雪，从教糁径白於绵。
未央宫暖粘歌袖，扬子江清恼客船。
老去强看愁底事，昏花满眼意茫然。
琴二首
王令（宋代）

不独区区操缦间，要期追逐古风还。
吾民有愠何当解，学得南风不敢弹。
别馆春
孔平仲（宋代）

别馆无人迹，春归空绿芜。落花深不扫，啼鸟静相呼。

坐想龙山景，方淹瘴海隅。几因北窗卧，一梦到西湖。
琴高台怀古 其一
蒋之奇（宋代）

高士遗台曲涧东，俯临百丈之飞虹。云卷云舒绝壁下，花开花落空潭中。

丹砂鍊去山俱寂，赤鲤骑归路不通。叹息往来车马客，几人忙处问琴公。
杂体诗 张司空华离情
江淹（南北朝）

秋月映帘栊。
悬光入丹墀。
佳人抚鸣琴。
清夜守空帷。
兰径少行迹。
玉台生网丝。
庭树发红彩。
闺草含碧滋。
延伫整绫绮。
万里赠所思。
愿垂湛露惠。
信我皎日期。
度周卿携司马公送蒲中舍诗小程先生谒傅长宫
项安世（宋代）

马公首丹籍，程子亦其次。
大书天九门，凛凛见名字。
度君独何心，葅歜而剥芰。
艓子大于匙，可卧不可跋。
中有两同行，马诗与程剌。
送徐榷院奉户檄之九江等郡
邓林（宋代）

中边莹彻似冰壶，空尽时情意气殊。
已向铜龙梯要路，又随玉驮驾征涂。
风生湓浦江流急，云满康庐夜月孤。
竭到东南无力了，一分宽处是规模。
寿圣院昌山主静轩
曾巩（宋代）

一峰潇洒背成阴，碧瓦新堂地布金。花落禅衣松砌冷，日临经帙纸窗深。

幽栖鸟得林中乐，燕坐人存世外心。应似白莲香火社，不妨篮舆客追寻。
长溪东山容老索月谷幽赏诗二首 其二 幽赏
陆游（宋代）

清泉白石君家物，美竹名花可旋移。幽赏定知随处榜，更须时展放翁诗。
崇山图七贤诗
张嵲（宋代）

岘首登临事已非，风流千古载丰碑。
凿空寻出崇山景，又作襄阳一段奇。
拟温飞卿杨柳枝六首 其四
曾习经（清代）

冶叶倡条那复论，寻常坊巷半朱门。灵和殿角东风哨，只有颦眉最感恩。
将赴湖南湖上别皇甫曾
刘长卿（唐代）

此去君何恨，南行我更遥。东西湖渺渺，离别雨潇潇。

绿水通春谷，青山过板桥。浔阳如枉棹，千里有归潮。
望海潮·珑山西峙
陈德武（宋代）

珑山西峙，浙江东逝，谁馀一箭临冲。凤舞龙飞，地灵人杰，当年树此勋庸。强弩万夫雄。令冯夷退舍，海若潜锋。拥石成堤，百川约束障西东。至今人物蕃丰。仰功扬山立，德润川容。乐极西湖，愁多南渡，他都是梦魂空。感古恨无穷。叹表忠无观，古墓谁封。棹舣钱塘，浊醪和泪洒秋风。
半月池
洪壮（宋代）

凿破苍苔地，湾湾月半边。既能清到底，何必十分圆。
秋兴三首 其二
张耒（宋代）

秋日照荆榛，空山莽萧索。人稀鸡犬闲，古道转城脚。

旗亭数家市，炊烟起篱落。牛羊暮求群，归乌纷落泊。

菅麻已在沤，黍稷行可获。岁丰农工勤，膏火通夜作。

嗟余何为者，愧与众同乐。南亩亦易谋，咄嗟我力薄。
沁园春（寿陶守）
姚勉（宋代）

鹤发鸦髫，欢捧霞觞，酌丹井泉。庆湘山峰顶，飞来古佛，剑池洞里，活底神仙。春雨慳时，千金斗粟，民仰使君为食天。公知否，只活人阴德，合寿千年。宝猊香喷沈烟。环艳翠明红拥寿筵。最一般奇特，凤雏新贵，斑衣绿绶，光彩相鲜。帝命师臣，钦哉有子，飞诏看看又月边。黄封酒，到明年今日，中使传宣。
思家五首竹枝体 其三
汪梦斗（宋代）

妇挼草汁浴蚕子，婢炙松明治枲麻。东阡西陌要耕麦，如何游子不思家。
行县坐野馆食次得所贶手墨兼惠雀鲊兔馔因以鄙句驰谢
韦骧（宋代）

清江雀鲊冠江南，罝兔鲜腴美可参。旅食寻常疑指动，铃斋方丈忽分甘。

行庖饤饾珍非八，下箸矜持嗅必三。知味便知公意重，属餍宁以小人贪。
种竹
邹浩（宋代）

去年今日常种竹，今年此日还添栽。岂论传舍不吾有，但愿清阴遗后来。
富沙水后次壁间韵
胡仲弓（宋代）

聚落成墟空白烟，乱鸦飞绕夕阳边。
大江东去有遗恨，流水西来无渡船。
青女魂游花委地，王孙肠断草连天。
一樽欲酹故人酒，知是瑶池第几仙。
病起戏笔奉答御史王文休
萨都剌（元代）

江南倦客好清斋，炼得身形瘦似梅。不到清溪三四日，藕花无数水中开。
偈颂一百零二首 其十六
释慧远（宋代）

白枫坞荆棘塞路，清潭山草莽缠身。牛栏头鳢鱼𨁝跳，朱岭榨出油三斤。
韩十八侍御见示岳阳楼别窦司直诗，因令属和
刘禹锡（唐代）

楚望何苍然，曾澜七百里。孤城寄远目，一写无穷已。
荡漾浮天盖，四环宣地理。积涨在三秋，混成非一水。
冬游见清浅，春望多洲沚。云锦远沙明，风烟青草靡。
火星忽南见，月硖方东迤。雪波西山来，隐若长城起。
独专朝宗路，驶悍不可止。支川让其威，蓄缩至南委。
熊武走蛮落，潇湘来奥鄙。炎蒸动泉源，积潦搜山趾。
归往无旦夕，包含通远迩。行当白露时，眇视秋光里。
曙色未昭晰，露华遥斐舋。浩尔神骨清，如观混元始。
北风忽震荡，惊浪迷津涘。怒激鼓铿訇，蹙成山岿硊。
鹍鹏疑变化，罔象何恢诡。嘘吸写楼台，腾骧露鬐尾。
景移群动息，波静繁音弭。明月出中央，青天绝纤滓。
素光淡无际，绿静平如砥。空影渡鹓鸿，秋声思芦苇。
鲛人弄机杼，贝阙骈红紫。珠蛤吐玲珑，文鳐翔旖旎。
水乡吴蜀限，地势东南庳。翼轸粲垂精，衡巫屹环峙。
名雄七泽薮，国辨三苗氏。唐羿断修蛇，荆王惮青兕。
秦狩迹犹在，虞巡路从此。轩后奏宫商，骚人咏兰芷。
茅岭潜相应，橘洲傍可指。郭璞验幽经，罗含著前纪。
观津戚里族，按道侯家子。联袂登高楼，临轩笑相视。
假守亦高卧，墨曹正垂耳。契阔话凉温，壶觞慰迁徙。
地偏山水秀，客重杯盘侈。红袖花欲然，银灯昼相似。
兴酣更抵掌，乐极同启齿。笔锋不能休，藻思一何绮。
伊余负微尚，夙昔惭知己。出入金马门，交结青云士。
袭芳践兰室，学古游槐市。策慕宋前军，文师汉中垒。
陋容昧俯仰，孤志无依倚。卫足不如葵，漏川空叹蚁。
幸逢万物泰，独处穷途否。锻翮重叠伤，兢魂再三褫。
蘧瑗亦屡化，左丘犹有耻。桃源访仙宫，薜服祠山鬼。
故人南台旧，一别如弦矢。今朝会荆峦，斗酒相宴喜。
为余出新什，笑抃随伸纸。晔若观五色，欢然臻四美。
委曲风涛事，分明穷达旨。洪韵发华钟，凄音激清徵。
羊濬要共和，江淹多杂拟。徒欲仰高山，焉能追逸轨。
湘洲路四达，巴陵城百雉。何必颜光禄，留诗张内史。
渔父
陆游（宋代）

千钱买一舟，百钱买两桨。
朝看潮水落，暮看潮水长。
持鱼换盐酪，县郭时下上。
亦或得浊醪，不复计瓶盎，浩歌忘远近，醉梦堕莽苍。
玄真不可逢，悠然寄遐想。
圩上
陈造（宋代）

小村山影里，山脚水明沙。
春事初移柳，人家未摘茶。
生儿了门户，馔客有鱼暇。
笑我尘埃者，奔驰鬓易华。
古意 其三
屈大均（明代）

木末芙蓉发，枝枝解向人。刺多伤女手，采摘不须频。
老子像
张良臣（宋代）

函谷关头紫气浓，独教关尹喜相逢。
如何道德五千字，不载周家藏室中。
送蛮客
张籍（唐代）

借问炎州客，天南几日行。江连恶谿路，山绕夜郎城。

柳叶瘴云湿，桂丛蛮鸟声。知君却回日，记得海花名。
偈颂七十八首
释正觉（宋代）

百骸俱溃散，一物镇长灵。
白云功尽青山秀，青山路转白云迎。
不曾死，不曾生。
金绳拽转泥牛鼻，半夜驱来海上耕。
一剪梅 姚太仆世所重九日枉驾小园，偶谈弇州先生小词，即依体口占一首见赠，因效颦寸首奉荅 其一
俞彦（明代）

传闻海上有仙山。道是蓬山。难到蓬山。未如小圃一拳山。

水也环山。树也环山。

君来访我到家山。携手登山。节届登山。西风吹落小方山。

便是龙山。何必龙山。
和祖择之学士袁州庆丰堂十咏
陈诜（清代）

园涉日成趣，穷诗嬾缀装。
梁间冰雪句，屈指几华长。
谢答闻善二兄九绝句
黄庭坚（宋代）

公择醉面桃花红，人百忤之无愠容。
莘老夜阑倾数斗，焚香默坐日生东。
晓晴（一作晚晴）
李白（唐代）

野凉疏雨歇，春色遍萋萋。鱼跃青池满，莺吟绿树低。

野花妆面湿，山草纽斜齐。零落残云片，风吹挂竹谿.
寄题杭州明庆院修广师明碧轩
王安石（宋代）

明碧轩南竹数丛，别来江外几秋风。
道人无复人间世，嗟我今为白发翁。
神农尝百草
《纲鉴易知录》（清代）

民有疾，未知药石，炎帝始草木之滋，察其寒、温、平、热之性，辨其君、臣、佐、使之义，尝一口而遇七十毒，神而化之，遂作文书上以疗民疾，而医道自此始矣。
风雨观桥于河西遂观莲于吕将军园亭嘉宾胜会与是用乘奉次骝山道长原韵八首 其五
符锡（明代）

豸史爱登览，习池初过从。惊风翻锦树，密雨乱芙蓉。

笔岭抟孤凤，皇潭隐卧龙。炎荒多胜槩，衰拙荷包容。
如梦令（中吕思情）
周邦彦（宋代）

尘满一絣文绣。泪湿领巾红皱。初暖绮罗轻，腰胜武昌官柳。长昼。长昼。困卧午窗中酒。
失题 其一
胡仲弓（宋代）

抱琴终日坐槐庭，万绿阴中一掬清。天地山河俱荫芘，肯将风浪向人生。
和思黯居守独饮偶醉见示六韵时梦得和篇先成…美之
白居易（唐代）

宫漏滴渐阑，城乌啼复歇。此时若不醉，争奈千门月。

主人中夜起，妓烛前罗列。歌袂默收声，舞鬟低赴节。

弦吟玉柱品，酒透金杯热。朱颜忽已酡，清奏犹未阕。

妍词黯先唱，逸韵刘继发。铿然双雅音，金石相磨戛。
梅花
释辉（宋代）

我见庭梅六十春，当时初见已轮囷。
人老只道梅花老，不道梅花老笑人。
忧
华岳（宋代）

忧吾所谓果何忧，忧国忧家卒未休。
坐法马迁方去汉，释囚箕子未归周。
西风万籁声声恨，夜雨疏桐点点愁。
有客不知吾所向，却将米价问南州。
蝶恋花 其三
徐谦（南北朝）

密意浓情深几许。好事多磨，回忆倍辛苦。人间惟愿月常圆，闲愁幽怨何须诉。

蛮笺未足传心素。漫道多情，都是销魂语。银缸拨尽未成眠，应怜汗湿香襦处。
感怀 其一
戴亨（清代）

西风夜作声，游子不能寐。揽衣起徬徨，泪下沾衣袂。

黄叶坠高枝，蟋蟀鸣前墀。玄阴结重霭，白月沈幽辉。

菁华暗销铄，所苦不自知。良辰忽已晚，皓首含酸悲。
随意
王安石（宋代）

随意柴荆手自开，沿冈度堑复登台。
小桥风露扁舟月，迷鸟羁雌竟往来。
小桃
欧阳修（宋代）

雪里花开人未知，摘来相顾共惊疑。
便当索酒花前醉，初见今年第一枝。
山居诗浮
释延寿（宋代）

旷然不被兴亡坠，豁尔难教宠辱惊。
鼓角城遥无伺候，轮蹄路绝免逢迎。
暖眠纸帐茅堂密，稳坐蒲团石面平。
只有此途为上策，更无余事可关情。
赠杨相士
韩淲（宋代）

贤愚贵贱不相关，风鉴如何著眼看。三百年来旧宗社，公卿将相满朝端。
答元郎中、杨员外喜乌见寄（四十四字成）
白居易（唐代）

南宫鸳鸯地，何忽乌来止。故人锦帐郎，闻乌笑相视。

疑乌报消息，望我归乡里。我归应待乌头白，

惭愧元郎误欢喜。
秋长夜
韩上桂（明代）

秋夜何太长，兰灯晻暧月无光。牵牛织女虚相望，北风吹断雁中行。

满园素叶吟清商，有婉季女处空房。肌理细腻膏泽香，空嗟物序徂早霜。

相思在何方，相怨滞它乡。自君行去后，啼作泪痕妆。

罗衣何飘扬，佩玉何琳琅。织成锦绣段，裁作双鸳鸯。

鸳鸯飞上芙蓉上，恨不相随逐凤凰。
送彭大老提舶泉南
孙应时（宋代）

一时人物到如今，人望先生日已深。
愿以苍生置怀抱，勿因空谷有遐心。
游山四首 其一
陆游（宋代）

萧散湖山路，天教脱絷羁。蝉声入古寺，马影度荒陂。

樵唱时倾耳，僧谈亦解颐。偏门灯火闹，不敢恨归迟。
司徒开府韩国富公挽辞四首 其三
司马光（宋代）

大吕功名重，鸿毛轩冕轻。闲居客愈盛，暂出市皆倾。

溟海涵容大，龙门谒见荣。谦光俨在目，恸哭望佳城。
滴水岩二首 其二
张诩（明代）

落落遗经是补，茫茫坠绪须寻。沧波起于涓滴，万化生乎一心。
游毛公洞六首
王之道（宋代）

徘徊银穴送斜晖，散遣长须上翠微。
青鸟似知予意确，故传仙语傍人飞。
秋露
王安石（宋代）

日月凋何急，荒庭露送秋。
初疑宿雨泫，稍怪晓霜稠。
旷野将驰猎，华堂已御裘。
空令半夜鹤，抱此一端愁。
鉏菜
陆游（宋代）

江吴霜雪薄，终岁富嘉蔬。
菘韭常相续，莴蔓亦有余。
家贫阙粱肉，身病忌鼀鱼。
幸有荒畦在，何妨日荷锄。
和答同年朱君佐邦伯二首 其一
顾璘（明代）

四方纲纪日，夫子耀龙光。小试关民社，高才失庙廊。

风严松力劲，草盛豆苗荒。耿耿循良传，千秋数赵张。
走笔答原甫提刑学士
欧阳修（宋代）

岁暮山城喜少留，西亭尚欲挽行辀。一樽莫惜临岐别，十载相逢各白头。
酬答复州叶教授
项安世（宋代）

竟陵寒尽转春风，坛杏株林淑气通。
惆怅江陵红白树，年年幽独伴邻翁。
暇日侍法曹叔父陪诸名胜为落星之游分韵得往字率尔赋呈聊发一笑
朱熹（宋代）

长江西委输，汇泽东滉瀁。中川屹孤屿，佛屋寄幽赏。

我来此何日，秋气欲萧爽。共载得高俦，良晨岂孤往。

酒酣清啸发，浪涌初月上。叠鼓唤归艎，陈迹真俯仰。
虞翻园
欧大任（明代）

仲翔出会稽，材本东南美。注易思深湛，裁书岸魁垒。

酒失获微思，仙论积深憝。一落交南州，蛾眉奈谗毁。

讲授颇窥园，苛林莳华蕊。曲池今亦平，高台昔曾岿。

海滨遂弃捐，霸略岂不伟。赐环竟无期，怀璧果何罪。

青蝇终吊客，斑竹歌山鬼。拟招湘水魂，请慰延陵诔。
示霞上人
释如珙（宋代）

一大藏教方外荐，十方刹土目前看。
老僧住世无多日，只要阇梨心地安。
题曾储桥西别野
陈良珍（明代）

萧萧蓬户隐蒿莱，仲蔚柴门郁不开。邻栅低连穿曲径，石桥西断隔纤埃。

乘閒竹下题诗入，薄暮花间载酒回。莫道幽栖终寂寞，问奇长有故人来。
赋玩珠岩
任续（宋代）

山林自空阒，游人事幽讨。岫幌与云关，来迹可堪扫。

艮维矗孤峰，玉簪倚天杪。桂水琉璃碧，洄洑下萦绕。

谽谺岩穴深，虬龙双夭矫。坤倪露幽秘，造化殚奇巧。

胜概畜眼无，何方觅蓬岛。悠悠世俗情，是非苦胶扰。

水中蟹何罪，徒劳愠心悄。人厄困无妄，砾石埋深窈。

风月几年恨，山光惨萝茑。星郎太岳孙，长城隐南表。

戎旃整且暇，高情恣登眺。郊坰拥小队，一见颜色愀。

旧观俄顷复，洞户天重晓。伤心日月遒，人世几番老。

山川不相似，岁久依然好。吕岩标强名，往事人能道。

孟公谩惊座，子夏冠非小。桃符录馀庆，邲战城濮兆。

冥数今乃验，常情定谁考。哦诗纪贞石，聊侑芳尊醥。
赠道友
陆游（宋代）

二杯兀兀复腾腾，服气烧丹总不能。
借问生涯在何许，孤舟风雨伴渔灯。
解语花 黛黛花，吴淞茗名。与赵尧生同赋
张慎仪（清代）

风描碧髓，露染璃酥，应是天工巧。二分春早。争炫出，楚楚缃花清峭。

疏香吹到。正竹里、炉烟袅袅。比他代，醉绿昌明，沁诗脾更好。

也学千双淡扫。对清人宫树，倍争窈窕。云魂月貌。

单只是，不夜鹤心知道。徘徊绝倒。吴淞创、锡嘉名妙。

可能低唱斗茶歌，赚周郎不晓。
次韵许深父
张栻（宋代）

却下斜坡并柳堤，双飞燕子正衔泥。
纷纷风雨春将半，渌涨平湖桥柱低。
上浙西张帅十首
廖行之（宋代）

条教初颁洽里闾，米盐靡密见纡余。
而今坐啸铃斋肃，雁鹜行空无簿书。
题寺壁
陆游（宋代）

庵居浑似罢参僧，除却痴憨百不能。
意倦有时凭曲几，兴来随处曳枯藤。
云山直去宁须伴？藓磴高攀不计层。
闻道鼍鸣天欲雨，松门小住看云兴。
榜下
司空图（唐代）

三十功名志未伸，初将文字竞通津。

春风漫折一枝桂，烟阁英雄笑杀人。
潇湘八景图为镏养愚赋 其七 山市晴岚
凌云翰（元代）

山气不成雨，晓晴人趁虚。相逢尽相识，大半是樵渔。
戊戌冬护军援庐濡自栅江入今日过之恍然如昨
李曾伯（宋代）

隔江屯坞自孙吴，犹记孤军出此涂。
阅十九年如梦觉，历千万里几驰驱。
月沉荒垒马横塞，风卷寒沙雁宿芦。
忆著当时身是胆，归休毋更老江湖。
烛影摇红 红梅
张雨（元代）

休击珊瑚，怕惊幺凤枝头睡。看花犹自未分明，雪在空阶砌。步障齐奴故里。尽一幅、仙人绛袂。妍丹吮粉，拟觅生绡，芳心难寄。姑射肌肤，朝霞散入春风髓。石桥冰酒影娥闲，略约相逢地。错妒嫣然妩媚。柰儿家、天寒翠被。碧桃和露，听彻吹笙，绿珠羞坠。
霁後看雪走笔呈元珍判官二首
欧阳修（宋代）

嘉景无人把酒看，县楼终日独凭栏。
山城岁暮惊时节，已作春风料峭寒。
书扇
黄庭坚（宋代）

鲁公笔法屋漏雨，未减右军锥画沙。
可惜团团新月面，故教零乱黑云遮。
芦花
弘历（清代）

立秋才数日，芦荻已含凉。贴水弄明影，飘花作素妆。

风敲方瑟瑟，露泫欲苍苍。长咏伊人什，兹怀殊未央。
北窗
黄庭坚（宋代）

生物趋功日夜流，园林才夏麦先秋。绿阴黄鸟北窗簟，付与来禽安石榴。
咏史下·颜杲卿
陈普（宋代）

骊宫歌笑入青云，曾识常山有战尘。
忠骨已澌余发在，因人得见梦中身。
元日
任伯雨（宋代）

忆昔东班贺紫宸，和风佳气净无尘。龙墀初下觚棱日，雉扇齐开玉座春。

接武九霄曾近侍，投荒三载作流人。穷通忤合虽天理，俯仰寻思不为身。
晨起二首 其一
张耒（宋代）

仲春忽过半，长养候已深。晨兴雨初霁，近目瞩平林。

繁桃张丽锦，好鸟鸣清琴。樛枝有新子，翘草无陈心。

谪官伤局促，端居厌滞淫。眷言平生友，乖隔如参辰。
谢人惠鱼米
潘从大（宋代）

读书干禄不医贫，馔厌寒葅甑欲尘。
自笑凄凉弹铗客，欣逢慵慨指囷人。
江南缩项鲜堪鱠，浙右长腰色胜银。
盂饭杯羹饱扪腹，鬓迈岁事又从新。
端午三殿宴群臣探得神字
李隆基（唐代）

五月符天数，五音调夏钧。旧来传五日，无事不称神。

穴枕通灵气，长丝续命人。四时花竞巧，九子粽争新。

方殿临华节，圆宫宴雅臣。进对一言重，遒文六义陈。

股肱良足咏，风化可还淳。
不寐十首
方回（元代）

雪声兼雨声，静听到残更。
为底常无寐，宁当有不平。
食多嫌气浊，衾薄觉神清。
万古书灯眼，心常与共明。
初度自寿十三首 其九 青歌儿
孙承恩（明代）

恰便似、蓦地浮云，弥天不扫。恰便似、独茧春蚕，抽丝不了。

并州便，便不断、野草根苗。展转无聊。回首迢迢。心旆摇摇。

顾影萧萧。续世承祧。嗣子知学，有息垂髫。膝下痴娇。

贤否何若叶爻。难期料。也只是、把苍天祷。浮荣身外，从今日、便可一笔勾销。
和和靖八梅 其一
胡铨（宋代）

暗里寻香自不迷，照空焉用夜燃脐。欲危疏朵风吹老，太瘦长条雨飐低。

孤艳几时同把盏，野香犹记助看题。唐人未识高标在，浪自纷纷说李蹊。
吏部旧语
佚名（唐代）

长名以前，选人属侍郎。长名以后，侍郎属选人。
丛翠亭
欧阳修（宋代）

柳色满重城，迢迢出翠甍。
春云依槛暖，夕照落山明。
走马章街晓，翻鸿洛浦晴。
清樽但留客，桴鼓昼无惊。
书禅静寺集翠堂示堂中老人琳径山诗
毛滂（宋代）

烟岫供寒翠，风帘舞小晴。
短墙分竹色，虚户纳松声。
弄笔云窗暖，煎茶玉醴轻。
端知孤桧月，独伴夜禅清。
春来曲
解缙（明代）

人逢春来喜，我逢春来悲。春来春春催人老，百年光阴能几时。

春年当春发如漆，今年逢春鬓若丝。人逢春到好颜色，我见春来头愈白。

一片飘潇似雪垂，纵有春风清不得。忆我初年十四五，每到春来强欲舞。

读书一目数行下，醉后传觞不知数。一朝辞家入京国，正是莺花二三月。

东风满路马蹄轻，挥鞭走遍长安陌。此时红颜方少年，瀛洲步武如飞仙。

常临螭陛奉清跸，时拂云笺近御筵。自从衰病困怀抱，一回见春一回老。

趋朝上马要人扶，形态龙钟貌枯槁。寻常怕雨又悲风，白日看花如雾中。

酒肠不惯易成醉，诗句懒题那得工。昔何勇锐今如此，始信蹉跎真老矣。

吁嗟天运本自然，寒暑倏忽相推迁。老𣆀彭祖今安在，瑶池弱水皆虚传。

眼前岂无旷达者，击节和我春来篇。
次刘晓窗九日韵十首
杨公远（宋代）

黄花堆积若钱流，装点诗家富贵秋。
元亮不将渠贳酒，空留遗恨尚悠悠。
雪后游盘洲
洪适（宋代）

书事斜川日月同，行年过四逼衰翁。纵情自洗和陶笔，乘兴谁开访戴蓬。

梅萼仅存难聚雪，竹根未稳不禁风。莫将野趣逢人说，冰上轻鸥西复东。
菩萨蛮 频年咳疾不愈，近又咳血，郁郁不乐，作此遣之
陶淑（清代）

四季咳病原难好。况兼咯血时相扰。就使可能医。精神已不支。

人生终有死。大地同归矣。何去复何来。人间又一回。
沁园春·打破疑团
佚名（宋代）

打破疑团，谢了空花，饮啄随缘。有蒲团禅版，消磨白日，临风对月，可度流年。携个山童，拖条藜杖，闲趁松风影里眠。从今后，袖金针玉线，顿锁为烟。何须祖祖相传。被渭水松风泄尽禅。昔年会向，水中摸月，如今却解，火里生莲。向上宗乘，别无玄妙，十百元来是一千。翻身处，见沤停巨海，云散长天。
石头城
刘翰（宋代）

离离芳草满吴宫，绿到台城旧苑东。
一夜空江烟水冷，石头明月雁声中。
访梅谷和尚不值宿南涧寺有怀
大汕（清代）

入门不见鼓瑶琴，冷落苍萝满地阴。古树寒云孤客梦，空潭明月故人心。

猿飞绝壁窥孙确，鹤立高枝忆道林。一夜泉声来枕上，不知何处更追寻。
春晚简陈鲁山
陆游（宋代）

春工我辈人，可许不待面。
欲老更增奇，原野红绿遍。
向来苦摧伤，零雨杂飞霰。
岂知袖此手，天定乃徐见。
吾斋万花间，轻衫称团扇，飞花点书册，戏蝶游几研。
吾衰未忘情，小句亦倩绚。
持问陈元龙，试乞语一转。
石室閒坐忆东坡渔舟一叶江吞天句成一绝
蒲寿宬（宋代）

渔舟一叶江吞天，诵翁北句心茫然。
不知何处有此景，而今忽堕吾眼前。
风回二绝句 其一
项安世（宋代）

南风欲转北风颠，一夜涛声趣枕边。更著三更篷上雨，十风无赖扰清眠。
为福建监宪恩德卿作
李士瞻（元代）

倬彼云汉，为章于天。相彼宝章，昭回于编。如龙斯升，如凤斯骞。

如泰山斯重，如北斗斯悬。

泰山维何，岩岩高矣。北斗维何，奎壁交矣。缅彼结绳，心焉忉忉。

皖彼科斗，不可以殽。何以似之，禹畴羲爻。

于洛有书，于河有图。圣人则之，人文诞敷。于古有训，世有格言。

格言孔嘉，垂裕后昆。

于昭元子，岐嶷夙成。群后在天，克配于京。终始典学，缉熙光明。

帝曰元子，毋怠毋盈。

元子有命，咨尔墨卿。乃召楮生，乃召管城。徵彼处士，进彼陶泓。

执事有恪，遹观厥成。

于皇尼父，载宣四教。文行是先，忠信是蹈。

曰维为善，处身之纲。谁其乐之，东平王苍。

彼臧克臧，俾也孔昌。彼狂弗庄，俾也斯亡。

嗟尔恩卿，永保全名。允矣君子，展也大成。

恩拜稽首，对扬洪休。君子万年，永锡尔猷。
挽致政朝散王大夫章二首
曹彦约（宋代）

风流江左后，今不愧诸王。
弓冶儒非误，衣冠晚见偿。
当时独立处，千载状元乡。
天定常如此，三槐有二郎。
得家书
张镃（宋代）

风沙来往稻粱谋，江北江南一岁遒。
非为红楼断消息，待梅暗候自清愁。
伯封书中叙去岁七夕之乐因寄
李洪（宋代）

去年此夜对芳樽，今日栖栖叹失群。
茅屋只馀灯伴我，酒炉应有月寻君。
愁将从事青州去，风共禅师白足分。
料想紫梅溪上客，也应回首一看云。
再游奥山月夜泛舟由南麓越重岛渡里村归自却金亭
李鼎元（清代）

奥山不重游，恐被山灵笑。策步上峰顶，遂得极高妙。

东窥首里城，辨岳出云峤。西望姑米洋，海气凿泉窍。

南北昨所历，形势揽其要。万松回日光，众籁激风调。

漱流狎郭舟，踞石垂任钓。晚汐不我欺，明月早相照。

白鱼射波飞，紫燕掠船叫。木石阴森沈，星斗光震掉。

此间无酒肴，何以助吟啸。一杯酹海若，遗迹枉凭吊。

人家露镫火，亭际集庭燎。莫漫醉言归，来日事难料。
长新店题壁上画马
冯询（清代）

买骏无人入燕市，一片雄心为谁死。精神满腹气压纸，壁间飒飒风尘起。

主人待汝恩不轻，购汝饲汝绘汝形。龙骨先摹神气力，兔毛更染好颜色。

晶莹夹镜参差钱，羁金络玉装宝鞯。势欲飞腾却不去，回头似待王良御。

至今落拓犹英豪，雄姿卓荦顾视高。主人挂向长安道，相看共叹风尘老。

年深墨汁还淋漓，按图试问画者谁。名姓不遣俗人识，英雄埋没胡可知。

却看图形感沙漠，马闲亦是麒麟阁。
盛衰吟
邵雍（宋代）

克肖子孙，振起家门。
不肖子孙，破败家门。
猗嗟子孙，盛衰之根。
书道士虞安仁房壁
赵抃（宋代）

日月精华有术餐，不烦辛苦礼星坛。葛仙公井甘泉近，应炼长生九转丹。
近以诗寄许振叔承林德祖见和复次前韵寄之
李纲（宋代）

甫里先生早乞身，最怜流落汉庭臣。也知雅有绨袍意，故使同为莲社人。

佳句传来油素湿，灵文翻处贝多新。更烦为指趋真路，旧国于今草木缗。
早朝
姜特立（宋代）

欹眠侧耳数寒更，欲起未起心不平。
何似山间浑睡足，卧看红日上窗明。
夜宿白云洞
张鸣韶（明代）

何处逃名侣，云栖夜讨论。断崖悬石榻，明月拥芳尊。

吹笛惊螭梦，留诗剥藓痕。平生重幽兴，仙境倍销魂。
送外之广陵
钱蕙纕（清代）

往事休重省，时来且自强。男儿能作健，蓬筚亦辉光。

旅食风霜苦，离居岁月长。傥成苏季志，惟望早还乡。
腊夜雪霁月彩交光开阁临轩竟睡不得…寄江陵副使杜中丞
李群玉（唐代）

月华临霁雪，皓彩射貂裘。桂酒寒无醉，银笙冻不流。

怀哉梁苑客，思作剡溪游。竟夕吟琼树，川途恨阻修。
简郭令
李处权（宋代）

煌煌世谱未应微，直道高怀古所稀。
义往谁能单骑见，幽寻坐想垫巾归。
公庭此日棠堪憩，仙路他年舄解飞。
顾我登门勤倒屣，题诗愧匪谢玄晖。
和昌言官舍十题·蜀葵
司马光（宋代）

白若缯初断，红如颜谷酡。
坐疑仙驾严，幢节纷骈罗。
物性有常妍，人情轻所多。
菖蒲傥日秀，弃掷不吾过。
连雨书事
陈与义（宋代）

寒入薪刍价，连天两眼愁。
生涯赤藤杖，契分黑貂裘。
乌鹊无言暮，蓬蒿满意秋。
同时不同味，世事剧悠悠。
赠葛侍郎
黄裳（宋代）

三品显官知分退，数株灵草对春栽。已驰吏政青编上，却御仙风紫府来。

琴写幽怀心火息，酒陶和气面花开。应怜仕路多华发，不把松云为己催。
悼赵紫芝
释居简（宋代）

不解俯华簪，峨峨独苦心。反骚嫌少作，番袜动新吟。

折玉兰风急，摧金菊雨霪。中年儿女泪，消得几沾衿。
牡丹诗十首
宋白（宋代）

烟容粉态傍歌楼，半似窥人半似羞。
把笔乍题先巧笑，凭栏微唤不回头。
吹乾玉笛香犹在，槌破灵黾爱未休。
更得黄鹂将粉蝶，东西南北说风流。
詹东图进士以所刻石书见示为成二绝赠之 其二
王世贞（明代）

不是君家詹舍人，紫微房后写丝纶。男儿自有如椽笔，一扫燕然万古新。
柏梁诗
刘彻（两汉）

日月星辰和四时。
骖驾驷马从梁来。
郡国士马羽林材。
总领天下诚难治。
和抚四夷不易哉。
刀笔之吏臣执之。
撞钟伐鼓声中诗。
宗室广大日益滋。
周卫交戟禁不时。
总领从官柏梁台。
平理请谳决嫌疑。
修饰与马待驾来。
郡国吏功差次之。
乘舆御物主治之。
陈粟万石扬以箕。
徼道宫下随讨治。
三辅盗贼天下危。
盗阻南山为民灾。
外家公主不可治。
椒房率更领其材。
蛮夷朝贺常会期。
柱枅欂栌相枝持。
枇杷橘栗桃李梅。
走狗逐兔张罘罳。
啮妃女唇甘如饴。
迫窘诘屈几穷哉。
忆江南 其一
胡延（清代）

成都好，晴日卖花天。玉局观边羊角旆，黄师塔畔鸭唇船。

桥市小游仙。
光顷为诸生尝受经於钱丈学赋於张丈今乃叨忝
司马光（宋代）

畴昔胜冠日，曾为绛账生。
九言闻善教，一顾得虚声。
不意叨严近，於今接老成。
宁须诗酒赐，侍坐已知荣。
禅窝
张简（宋代）

草窝双树下，借与定僧居。
会得虚空境，坐卧总从渠。
偈颂四十一首
释慧晖（宋代）

花月今朝朔旭前，桂轮普转满天边。
枝花馥郁清香在，乌鹊从来同夜蟾。
勉李愿中五首 其五
罗从彦（宋代）

权门来往绝行踪，一片闲云过九峰。不似在家贫亦好，水边林下养疏慵。
送别罗坚文 其一
度正（宋代）

共席胜冠日，分头既壮年。许身要到圣，论德未能贤。

岁月于何驻，工夫在力肩。有言堪记忆，随处是耕佃。
道州秋夜南楼即事
吕温（唐代）

谁念独坐愁，日暮此南楼。云去舜祠闭，月明潇水流。

猿声何处晓，枫叶满山秋。不分匣中镜，少年看白头。
直庐联句
晁补之（宋代）

上合井泉甘若醴，蓬山点茶竹阴底。
庚伏恩容午课休，宫殿初凉朝雨洗。
身闲出饮官不嗔，日长睡足长精神。
未惭便作蠹鱼老，拔毛济世知何人。
次韵和瑛老颂
李纲（宋代）

默堂前对五松山，敌面机锋一瞬间。禅客相逢休拟议，草鞋价直欲谁还。
泊舟
黄伯厚（宋代）

片帆寂寞绕孤村，茅屋惊寒半掩门。
行草不成风断雁，一江烟雨正黄昏。
题涵古
王柏（宋代）

梅花之外竹扶疎，矮屋明窗著此癯。
生意多从閒处见，天机却向语中枯。
通身总是先天易，开眼无非太极图。
点点若知河洛意，庖犧岂有古今殊。
寄蓬莱太守张船山夫子
姚元之（清代）

蓬莱仙吏出尘姿，管领神山鬓未丝。堂上琴悬无长物，郡中乌集已多时。

仙人楼阁春长住，水国烟波秋到迟。出海云霞天五色，不知何似使君诗。
木兰花（次韵赠歌妓）

舒亶（宋代）

十二阑干褰画箔。取次穿花成小酌。彩鸾舞罢凤孤飞，回首东风空院落。

杳杳桃源仙路邈。晴日晓窗红薄薄。伤春还是懒梳妆，想见绿云垂鬓脚。
漫郎
秦观（宋代）

元公机鉴天所高，中兴诸彦非其曹。
自呼漫郎示真率，日与聱叟为嬉遨。
是时胡星殒未久，关辅扰扰犹弓刀。
百里不闻易五羖，三士空传杀二桃。
心知不得载行事，俛首刻意追风骚。
字偕华星章对月，漏泄元气烦挥毫。
猗玕春深茂花竹，九疑日暮吟哀猱。
红颜白骨付清醥，一官於我真鸿毛。
乃知达人妙如水，浊清显晦惟所遭。
无时有禄亦可隐，何必龛岩远遁逃。
杏花天
朱敦儒（宋代）

挂帘等月阑干曲。厌永昼、劳烟倦局。单衣汗透鲛绡缩。脱帽梳犀枕玉。

移床就、碧梧翠竹。寄语倩、姮娥伴宿。轻风淡露清凉足。云缀银河断续。
和杜麟台元志春情
沈佺期（唐代）

嘉树满中园，氛氲罗秀色。不见仙山云，倚琴空太息。

沉思若在梦，缄怨似无忆。青春坐南移，白日忽西匿。

蛾眉返清镜，闺中不相识。
满江红·瑞霭长安
佚名（宋代）

瑞霭长安，京城里、非烟非雾。须信道、岳锺神秀，再生商傅。节过信阳才一日，祥开蓬岛群仙聚。见箕星、昴宿辉文昌，欣初度。五马贵，荣朝著。人品异，多文富。况清廉如水，襦歌督府。伫想君正烦燮理，一封召入为霖雨。指庄椿、祝寿八千春，从今数。
对客
谦福（清代）

烟霞无路接通津，谷口谁寻郑子真。对客不妨巾漉酒，避人常子扇遮尘。

年来懒作市朝梦，分内甘为耕凿民。却笑庸夫耽世味，欣欣犹说吐车茵。
题张耻独手卷
朱浙（明代）

独行不愧影，独寝不愧衾。我诵古人言，应知古人心。

古人几千载，其心垂至今。伏地雷惊蛰，闻天鹤在阴。

勿谓独不知，俨若鬼神临。勿谓独不彰，殷若钟磬音。

所以君子人，幽独在所钦。夫君号耻独，兹意一何深。

逝将书户牖，庶用存规箴。性情时静观，义理日幽寻。

毋使尔茅滋，望致蓁莽侵。童冠相追随，读书松桂林。

人事多乖违，出入昴与参。君游碧海涯，我老青云岑。

秋山风日佳，蓬萍偶盍簪。抚卷索我诗，引吭为君吟。

务学贵得朋，独知岂所任。静定恒自持，狂驰谁共禁。

愿言崇令德，致重比南金。
春闺杂咏·问庖妪
华岳（宋代）

溪馆供庖独有鱼，溪翁日日扣吾庐。
儿童不问无钱买，便拽铃儿唤小厨。
清平乐·轻姿傅粉
陈德武（宋代）

轻姿傅粉。学得偷香俊。百紫千红人未问。先与芳心折损。一生天赋风流。不知节去蜂愁。堪笑庄周老子，将身梦里追游。
赠薛勋下第
赵嘏（唐代）

一掷虽然未得卢，惊人不用绕床呼。

牢之坐被青云逼，只问君能酷似无。
赠田家翁
耿湋（唐代）

老人迎客处，篱落稻畦间。蚕屋朝寒闭，田家昼雨闲。

门闾新薙草，蹊径旧谙山。自道谁相及，邀予试往还。
衡永道中二首
刘克庄（宋代）

一舍常分作两程，雪鞭两袖少逢晴。
平生不识终南迳，来傍湖南堠子行。
题焦寺丞诗册三绝 其一
吕本中（宋代）

一世奔波在别离，君家孝友独天知。已令好梦传消息，更有宾鸿效羽仪。
粥罢
洪咨夔（宋代）

昨朝邻家饭，叠俎肉暨鱼。
今晨自家粥，单簋笋与蒲。
不为昨而自，不为今而臞。
面前有丰杀，此腹只自如。
所以颜氏子，箪瓢靡求余。
宁宗郊祀二十九首 诣望瘗位用《乾安》。
郊庙朝会歌辞（宋代）

地载万物，阴翕而成。山岳河渎，皆坤之灵。克肖其象，与阴俱凝。

视瘗于坎，思求厥成。
观国趋庭为杨子题
石宝（明代）

上国风烟满目青，若为南去又趋庭。胸中八九吞云梦，海上三千快北溟。

骢府彩衣秋半舞，鹤楼仙笛夜深听。学诗安用重操几，楚国诸生正执经。
清明山行 其二
李之世（明代）

西岭松楸东岭坟，丰碑华屋渐成尘。惟有青山閒是主，年年插柳度游人。
谢椒石观察以移居述怀诗见示即如原韵奉酬
周尔墉（清代）

诗瓢茗碗一炉香，失马真能泯激昂。入座酒枪招客醉，插瓶花箭任蜂狂。

归田未辑欧公录，种树间求郭氏方。休道鸳湖烟水阔，天随可许学农皇。
同黎惟敬酌陈玉叔得渠字
欧大任（明代）

前旌何日向淮徐，斗酒聊停使者车。饷事宁劳论海上，史才今已见河渠。

几人旧赐金茎露，十载名山玉笈书。秋色蓟门怜去住，那能相对不踌躇。
颂古五首 其五
释达观（宋代）

村饮夜归来，健倒三四五。摩挲青莓苔，莫瞋惊著汝。
洞仙歌（题施）
高观国（宋代）

轻痕浅晕。偷染春风面。恰似西施影儿现。拟新妆、临槛一段天施，闲态度，长恁香娇玉软。

从今怀袖里，不暂相离，似笑如颦任舒卷。顾芳容不老，只似如今，娇不语、无奈情深意远。便雨隔云疏暂分携，也时展丹青，见伊一见。
寿丁东溪六十
尹台（明代）

白发林居玩世长，东溪之水即沧浪。岂无仲氏如文举，自识元沧是彦方。

挂矢深冬缇律应，吹埙新第绮筵张。旌阳丹室兼邻近，鸡犬烟霞信尔乡。
为查雨亭题遗峰补卉册六首 其五
华蘅芳（清代）

逢君需次鄂江滨，堂上慈亲鹤发新。料得輶轩过两浙，征诗也到太夫人。
祖越寺至罗汉洞
吕履恒（清代）

空山寂无声，钟磬自生响。宛转松石间，忽来云鸟上。

筋骨未遑安，耳目已豁朗。岩腹正中穿，出入随俯仰。

混沌谁开凿，玲珑非意想。仰视缥缈峰，天表撑一掌。

其上有飞观，安能度袤广。自非餐霞人，邈然不可往。
朱槿花
释绍隆（宋代）

朱槿移栽释梵中，老僧非是爱花红。朝开暮落关何事，祇要人知色是空。
湖上
高鹏飞（宋代）

好景难逢奈老何，十年此地绝经过。山如得意晚犹碧，雨亦知愁秋更多。

造化从渠旋磨蚁，功名笑汝扑灯蛾。湖边直欲呼船去，更共渔人挂绿蓑。
松下追凉
沈与求（宋代）

佳哉十八公，凛凛廊庙具。大匠偶未收，苍髯郁如许。

根盘曲涧偶，势宅层崖阻。清风自扫门，当伏不受暑。

顾我萧散姿，本是山中侣。出逢畏日长，只影无地去。

偷闲萧寺游，清阴直修庑。神交先浩茫，径造不我拒。

斗酒起自行，开怀为延伫。寒绿浸杯盘，劲气逼牙辅。

语已心地凉，外热宁足禦。公家绿骨蛇，千岁穴深土。

何当供晨餐，散我腰脚偻。它年听飕飗，危冠挂神虎。

此意亦大奇，勿与夏虫语。
题傅氏真意堂
胡寅（宋代）

高柟落繁荫，茂竹疏泠风。
小亭寻丈景，已冠一亩宫。
况复哆北楹，方池渺溶溶。
游鯈亦何乐，动影相冲融。
卉木罗以差，想见芳菲容。
香枝寒月碎，雪架春云浓。
我来秋暮时，山叶般般红。
乃眷黄金花，尚閟东篱丛。
维君抱材气，志通身则穷。
和璧献未售，夜半光腾虹。
乐岁突尚冷，初筵尊未空。
恨我早病衰，不能卷千钟。
喜闻涤尘话，冰壶莹心胸。
又知此胜境，芹溪萦砚峰。
昔有遗世士，烟霞眇飞踪。
先生傥邂逅，问迅为我通。
芝苗不足饱，多谢角里翁。
相期玉京路，手把青芙蓉。
浴罢
李流谦（宋代）

性懒如嵇康，不沐已三岁。虮虱擅封域，污垢为之地。

譬之大诸侯，父死辄子继。纳污固云久，用钺岂得已。

朝来汤沐具，缟素雪危涕。决河卷尘泥，崩风刮氛翳。

弛担坐茂树，未足当快意。晚日沥馀润，寸栉导积气。

蓬根入风露，浮爽到肝肺。却忧见斑毛，引镜不敢对。

弹冠一趺坐，茹连岂吾事。置之勿复道，我醉欲眠尔。
将抵建郡 其一
刘凤纪（清代）

舆中忽听建昌音，此日还乡百虑侵。衣紫已虚今世望，焚黄莫慰九原心。

穷愁恨逐风前起，感愤诗从月下吟。曾是儿时游吊处，茫茫烟水渺难寻。
王主簿清暑阁
王庭圭（宋代）

冒暑贪程作热官，何如避暑得清安。轻阴画出三湘境，爽气能为六月寒。

自有薰风生屋角，不须纤手捧冰盘。阑干半倚红尘外，卧听江声泻碧湍。
游龙井
喻良能（宋代）

天人弥天同一游，洒落珠玑不自休。
二老风流今净尽，空馀怪石对龙湫。
送梁和仲兼属寄谢吴丈三首 其二
赵蕃（宋代）

学诗将老竟无奇，犹有求交气未移。臭味祇知论翰墨，情亲元未与埙篪。

见来草草都能几，别去悠悠孰慰思。衢信两邦闻击柝，叩门他日得追随。
霜夜
杨万里（宋代）

月影全无只有星，如何夜色照人清。
素娥未必饶青女，不道霜明胜月明。
吾家旧藏奇石甚富今无复存者独道石一尚置几
陆游（宋代）

林虑灵壁俱尤物，散落人间不复还。
投老东归风味在，舂陵小岫伴身闲。
十二峰·聚鹤
阎伯敏（宋代）

望夫石女春复秋，巴歌楚舞随遨游。
夜深九皇清唳响，仙禽亦替离人愁。
奉送李丈人之宣城就养
杨士奇（明代）

若溪丈人过七十，两脸渥丹头雪白。平原不改昔衣冠，鄂渚殊怜旧乡陌。

鄂渚西边花树阴，更来辟馆对青衿。四时有钱解沽酒，几度逢书尽卖金。

大儿清韵亦如此，去年高举青云里。锦袍白晰耀芳春，画幕红莲开绿水。

奉檄由来志养亲，只今得禄待严君。行沾鹦鹉洲前雨，去指敬亭山畔云。

戎阃清时疏案牍，从此承颜欢不足。东风低拂绮罗筵，春光回映斑斓服。

丈人宴乐谁与同，宣城山水嘉莫穷。閒历旧游怀李白，还赋新诗似谢公。
南浦 其三 叠前韵荅复堪和作，并敩其意
姚华（清代）

抖擞疾风前，便一声去休，襟泪凄满。隔溆数危樯，层楼望、离愁凄萦难剪。

刻心抟影，往来遮睡凌斟浅。梦魂未怯东去浪，飞越沤花羽片。

情知镜里征途，尚接叶裁鳞，通波叙燕。寒港压疏蓬，和烟重、星火坠欢侵遍。

翻云掠雨，赚将朝暮成愁怨。了时除却千山路，偏又青骢嘶远。
题王谢燕游图为杨少监作 王茂弘
俞德邻（宋代）

牺牛石马出宝图，百年江左一夷吾。西风不受元规污，八銮指日还旧都。

天时人事重呜呼，翠幢金节聊燕娱。堂堂玉立森戟须，犹似拱揖称兰阇。

公乎公乎真丈夫。
寿刘尚宝克柔
吴俨（明代）

留都閒静独符台，散地何烦济世才。白发几年愁远别，綵衣今日喜重来。

银丝细斫秋风鲙，玉液新篘雪夜醅。千里江山随处乐，寿筵何啻一时开。
以柳塘春水漫分韵得柳字
顾瑛（元代）

剥啄谁扣门？乃是忘年友。远从商溪来，过我绳枢牖。

入门无一商，但觉惊我丑。我丑我自知，削发事三有。

学佛亦何补，用以脱尘垢。全我浊世身，荐我生身母。

羡君颜色好，濯濯春月柳。不为时所趋，甘著儒冠守。

即今一相见，意思两弥厚。春风吹杨花，落我杯中酒。

愿持满满杯，再起为君寿。君其勿我辞，罄此扫愁帚。

不闻乱军中，食人如食狗。苗獠虐已甚，横杀掠人妇。

自古戎旅间，此事十八九。若以乐土商，无出平湖右。

未知干戈世，能免饿莩否。忍君遽云别，更欲周旋久。

横塘新水发，舟楫不肯后。君今必欲归，为语无隐叟。

愿施七宝床，大作狮子吼。
故大学士黄廷桂灵柩至京亲往赐奠
弘历（清代）

事繁食少赤星颓，易箦谆谆饷务裁。公谨卒官父子感，马光还陜士民哀。

忍将巫祝先桃茢，载共公卿酹玉罍。夺我良臣一何遽，不教留听凯歌回。
从天宁寺后望迷楼蜀冈一带遗址
陈维崧（清代）

秋原何淡沱，荒溪奔相互。清潭最明迥，丹嶂极修嫭。

我来驻精蓝，回飙已凝冱。手招出泽臞，目协沧洲趣。

影堂枕独冈，塔院背双树。丽瞩果不穷，流怀获所遇。

飒沓缭垣秋，窈窕寒塘暮。绕郭垣陂陀，攀萝匝狐兔。

缅思仁寿年，遗踪倏成故。忧来多颓基，乐往鲜完祚。

萧萧紫极宫，恻恻红颜墓。坐深暝翠沈，松花落如雨。
舟行述怀寄公仪
王珪（宋代）

昔陪画省对春菲，今日逢春未得归。
灼灼海棠谁复折，差差燕子又还飞。
清尊须惜良辰共，白发俄惊万事非。
昨夜淮出好风月，为君中夕促瑶徽。
杨柳枝
温庭筠（唐代）

金缕毵毵碧瓦沟，
六宫眉黛惹香愁。
晚来更带龙池雨，
半拂栏干半入楼。
屈原
徐钧（宋代）

托兴妃嫔疑亵嫚，幻言神怪似荒唐。
若无一点精忠节，未必文争日月光。
江市朝沽
刘璟（明代）

舟人理缆朝欲开，入市旋买鹅黄醅。思君无奈愁千结，放怀须黄倾金罍。

酒薄愁多可奈何，船头红日浸江波。愿得风尘不惊怪，莫辞苦梗频经过。
宋中遇刘书记有别
高适（唐代）

何代无秀士，高门生此才。森然睹毛发，若见河山来。

几载困常调，一朝时运催。白身谒明主，待诏登云台。

相逢梁宋间，与我醉蒿莱。寒楚眇千里，雪天昼不开。

末路终离别，不能强悲哀。男儿争富贵，劝尔莫迟回。
华山畿四首 其一
余睦（明代）

华山畿，事可悲，华山之女歌有辞。侬昔见君君有思，君为侬死侬不知。
赠虔州术士谢晋臣
苏轼（宋代）

属国新从海外归，君平且莫下帘帷。
前生恐是卢行者，後学过呼韩退之。
死後人传戒定慧，生时宿直斗牛箕。
凭君为算行年看，便数生时到死时。
谢曾帅养生诀
郭印（宋代）

人生不盈仞，中有天地机。
哀哉蠢蠢群，沉湎无所知。
六根乱尘蠢，一念落邪思。
遂令至真宅，栋宇日颓隳。
先生早悟此，寂照通幽微。
真火下腾焰，灵泉上生肥。
巧妙神明出，功深造化驰。
每怜好道人，罗缕为指迷。
鄙夫寻访久，肤浅得其皮。
向来发关键，一扫杂学卑。
五行识颠倒，八卦知推移。
兔从月窟隐，鱼向天池飞。
跃跃心自喜，扶老得吾师。
何以报恩德，昼夜勤行之。
兀然无事·其十
王梵志（唐代）

世事悠悠，不如山丘。
青松蔽日，碧涧常秋。
山云当幕，夜月为勾。
卧藤萝下，块石枕头。
不朝天子，岂羡王侯。
生死无虑，更复何忧。
月水无形，我常只宁。
万法皆尔，本自无生。
兀然无事坐，春来草自青。
齐天乐二首 其二
王时翔（清代）

桃花扇底歌声在，凄清竟甘如许。嫩菊分秧，新篁倚粉，料理闲中心绪。

萍踪偶遇。只杯酒留连，春前一度。便托深情，紫骝不系闭门处。

须知非忍薄幸，两人同一恨，相对难吐。章句酸才，琵琶小技，没杀奇男侠女。

此离最苦。更莫望佳期，与谐鸳侣。咽泪归来，渡头风送雨。
寿张少泉先生七十即用其自寿原韵
缪抡俊（清代）

九老图开画里春，香山原是旧诗人。津途早鉴横流急，尘海谁诗大厦沦。

文酒元亭识耆宿，衣冠商岭遣遗民。高怀閒与秋云共，百仞龙砂寄此身。

记取长庚上界踪，悬弧令节说天中。蒲觞介寿新醅绿，莲幕凝香晚照红。

壮绩争誇王镇恶，宦情久淡杜司空。林泉清养知何似，应有蒪鲈味不同。

汴梁风物溯从头，衙鼓鼕鼕报晓筹。桃李花曾栽几县，茧丝绩早冠中州。

相城去后碑还在，彭泽归来路未修。留得有馀能养寿，衡门寝食自悠悠。

珍重还乡廿载过，菟裘小筑意云何。好从清昼消丝竹，别趁花阴补薜萝。

无事方知文史味，有情犹作酒诗窠。閒居且拟安仁赋，一任逍遥岁月多。

一帆沧海纪归田，啸咏閒寻物外天。工部暮龄号诗史，髯苏寒夜耸吟肩。

每偕宾友谈风月，权借文章养岁年。言爱吾庐编旧稿，半为隐吏半神仙。

停车问字示周行，七十精神见赵昌。讲学已成南郭梦，披襟且坐北窗凉。

十年如驶怀铅椠，半榻重来话梓桑。九九陈留馀寿印，华堂相对意言忘。

我亦曾歌归去辞，焚章毁版自相嗤。梁园已灭祢衡刺，甫里来吟鲁望诗。

路国耆英推矍铄，关西清白永留遗。退馀更喜偕徐勉，日夕开尊好共持。

茫茫时局幻如云，伏莽频年起异军。当道狐狸纷结队，空山鸾鹤早辞群。

閒中花木苏春意，天上枌榆护晚曛。会俟八千椿荫满，笑从公乘再浮君。
登嵩山十首 将军柏
苏辙（宋代）

肃肃避暑宫，石殿秋日冷。
凛然中庭柏，气压千夫整。
风声答万壑，云色通诸岭。
材大难为工，甘与蓬蒿屏。
西江月·添线绣床人倦
吴文英（宋代）

添线绣床人倦，翻香罗幕烟斜。五更箫鼓贵人家。门外晓寒嘶马。
帽压半檐朝雪，镜开千靥春霞。小帘沽酒看梅花。梦到林逋山下。
种说山居
李复（宋代）

客来稚子出应门，洁洒虚庭屡汲深。
西泽千塍连别岸，南山一带是家林。
泉清野果浮苍玉，灯散灵峰见紫金。
晚日已收凉气动，客归相送步松阴。
东湖即景
方薰（清代）

张家林亭杉叶遮，李公桥外柳丝斜。不知九派东湖水，流出春城几处花。
端午词·御阁
晏殊（宋代）

雕盘角黍竞时宜，组绣风华奉紫闱。
海日乍升丹禁晓，艾人晴影照金扉。
用友人韵寄平江蒋侍郎
汪藻（宋代）

词源衮衮患材多，笔力骎骎跨永和。屡阅州符犹剖竹，盍归禁橐旧持荷。

声华大似城南杜，勋业看如相国何。自笑萍踪久为客，那能绮丽尽馀波。
冬日作
裴说（唐代）

粝食拥败絮，苦吟吟过冬。稍寒人却健，太饱事多慵。

树老生烟薄，墙阴贮雪重。安能只如此，公道会相容。
漂泊岳阳遇张中行因泛舟洞庭晚宿君山联句
丁开（宋代）

元气无根株，地脉有断绝。
日月互吞吐，云雾自生灭。
楚妃结幽想，巴客答清吷。
宁知莽苍中，不假巨鳌力。
势阅南纪浮，思随西风发。
形影寄孤舟，吾道成鴂舌。
笑谈正凌傲，俯仰不逼侧。
每与景物会，未省欢娱毕。
叠翠晚愔愔，堕黄秋的的。
鱼龙负贔贔，独鸟去不息。
旷原眇周抱，异境超慌惚。
径度万顷空，忽得一拳碧。
稍稍鸡犬近，依依钟梵夕。
推门月微堕，煮茗香初歇。
衣裳识霜信，瓶钵了禅悦。
事定心源清，梦回斗柄直。
周游兴欲尽，长往计未决。
出门更回首，沙水盪虚白。
美哉神禹功，已矣三苗国。
山川长不朽，愚智俱可惜。
神交正冥冥，指点空历历。
慎勿语俗人，桃源恐相失。
题县楼呈丘竹坡
许棐（宋代）

令君聊试栋梁材，结就谯楼亦壮哉。疑是海宫新涌出，不然仙府乍移来。

无人敢带私心入，万户皆知正道开。细数代瓜能几日，晓筹昏鼓莫相催。
送林十朋之京
林鸿（明代）

祖帐岊江濆，空嗟客路分。一经推岁贡，千里惜离群。

臈近梅欺雪，天寒雁断云。玉堂逢掖贵，雄笔看摛文。
宿西桥铺听雨旧有西桥月色之榜
顾璘（明代）

西桥月色昔人游，南楚春光野客收。堪笑地灵多爱惜，一宵鸣雨送羁愁。
次韵李似之秋居杂咏十首
李纲（宋代）

我行大江滨，举头见钟山。清风自南来，长啸宇宙宽。

邂逅适相遇，取友平生端。恋恋故人意，怜此范叔寒。

世路方多虞，期子慎所安。他时来访我，陋巷一瓢颜。
和子瞻画鱼歌
苏辙（宋代）

潜鱼在渊安可及，垂饵投竿易如拾。
横江设网虽不仁，一瞬未移收百十。
画鱼何者漫区区，终日辛勤手拮据。
已嫌长网不能遍，肯信一竿良有余。
鲲鲵骇散蛟龙泣，获少惊多亦何益。
愿従网罟登君庖，碎首屠鳞非所惜。
题刘氏雪翁吟卷
郭钰（元代）

仙翁未老头总白，飘萧两鬓吹晴雪。几回览镜心自疑，却怪春风消不得。

面如红玉眼如月，往往问年惊坐客。到今上马不用扶，风流文采居前列。

新筑雪庵倚山北，竹门昼开纱帽窄。花扑春缸酒气香，月临秋幌箫声咽。

溪山画图甚奇绝，万事只从閒处阅。岁寒高谊谁与同，独见梅花好颜色。

玄阴峥嵘厚地裂，朔风如刀剪瑞叶。雪翁长啸雪庵中，俯仰乾坤迥澄澈。

襟怀寒浥冰壶清，标格烱如璚树洁。近见麻姑两鬓霜，染髭始信皆无策。

何年竟棹剡溪船，分我冰花沃焦热。
艮止亭阻雨旬日 其二
薛季宣（宋代）

艮止休工未落成，做人限隔雨零零。眼前好景到不得，便是霄中望极星。
谒魏彦成郎中
王庭圭（宋代）

病夫投老入城闉，到处逢人说使君。岂料骑驴冲大尹，政须扛鼎识奇文。

池生春草何曾梦，枫落吴江误所闻。更愿兼收湖海士，当令冀北马空群。
和钱穆父舍人
毕仲游（宋代）

簪笏三人共一班，仙凡回首不相关。连名花判围宫砚，隔坐香焚暗博山。

红药对开阶两畔，紫宸入侍殿中间。更知外省文书少，草罢词头阁老閒。
送唐镜海训导之官岳州
许乔林（清代）

洞庭地僻官宜冷，拄笏看山气倍清。彩笔健开诗别境，吴船迅及雁归程。

翠分岳色遥通峡，绿净湖光直到城。领取昔贤忧乐意，他时功业属儒生。
春江花月夜二首 其二
杨广（隋代）

夜露含花气，春潭瀁月晖。汉水逢游女，湘川值两妃。
三省齐为洪中行赋
连文凤（宋代）

机巧日相寻，谁能自警深。
惟君学夫子，此意即曾参。
钟破平生梦，灯明半夜心。
遥知读书处，松桂已成林。
和吴赞府斋中十咏 其七 尘镜
萨都剌（元代）

古镜色如墨，千年独此留。玉台尘网暗，珠匣土花浮。

莫笑尘埃满，曾令鬼魅愁。蟠龙今已化，云雨梦悠悠。
昆明湖
玉保（清代）

万顷烟波望欲迷，石桥风定乱蝉嘶。云浮金凤巢阿阁，日照铜牛卧大堤。

燠馆凌霄丹嶂迥，水师校战彩帆齐。圣皇自有平时备，郑重将军旧鼓鼙。
雨夜
陆游（宋代）

百紫千红占岁华，又随风雨卷泥沙。
即今空有梦为蝶，当日会将命乞花。
倦枕残灯人寂寞，幽窗小草字欹斜。
悲欢变灭何穷已，学我山僧自一家。
和夏日国清塘泛舟
郑伯玉（宋代）

三篙摇漾彩帆轻，胜赏宁辞远郡城。
水满人如天上坐，波澄舟在镜中行。
都无暑气侵衣袖，时有荷香入酒觥。
野老岸前争拥看，知公威齐不喧惊。
次韵石湖居士瓶中早梅二首
陈造（宋代）

罗帷护春色，群木未昭苏。
绝苏翻香坐，聊陪琢句臞。
天资便静独，冰影倚空无。
后夜逢姑射，仙家白玉壶。
解雨送神曲 其二
李常（宋代）

触石兮山巅，倏四骛兮天边。惊霆怒兮电炽，翻河汉兮绳悬。

黍离离兮发嘉，穗垄高下兮水潺湲。欢吾人兮拜贶，请奉事兮无有穷年。
次韵具茨老人观腊月十五日按兵
周紫芝（宋代）

六花阵合红满川，鼓鼙声喧旌暗天。锦裘绣帽不动鞭，腰鞬两弓谁更先。

城狐社鼠空百千，一呼辟易投戈鋋。霹雳昼射蛟螭渊，妖星夜落蚩尤躔。

谷城老父书谁传，可为帝师策万全。脱兔一出忽复旋，风声鹤唳惊虚弦。

常山蛇势孰后前，四头八尾屡变迁。何止内政分轨连，部伍聊足相纠联。

势如漂石奔流泉，蒙冲未数浮江船。三军不用呼飞燕，功成唾手岂待年。

长安贼平不改廛，万里玉关沉夕烟。降王曳组未解缠，白麻晓下彤庭宣。

兵雄泽潞非公贤，谈笑自足空戎边。
绝句
叶元素（宋代）

家住夕阳江上村，一湾流水护柴门。
种来松树高于屋，借与春禽养子孙。
淳熙十二年加上太上皇帝太上皇后尊号十一首
佚名（隋代）

我尊我亲，承天之祉。
寿名兼美，家国咸喜。
公傅秉礼，实册有糨。
惟千万祀，令闻不已。
宿云边感怀
刘宰（宋代）

虚馆怯朝寒，幽寒不可续。
展转复展转，万感起心曲。
世涂嗟枘凿，亲养悲风木。
悔往舌噬脐，念来弓拟鹄。
悠悠穹壤间，方寸浪驰逐。
西山有仙子，胸次湛寒玉。
何年白鹤归，就我云边宿。
挽衣起凝睇，飞鸥下平绿。
寄米元章二首 其二
陈觉民（宋代）

长淮千古自流东，六月城头日日风。天际玉潢无少处，夜山图在明月中。
梅月双清
郑韺（明代）

君不见铁石枝头灿玉霞，暗花浮动山人家。诗翁骑驴问消息，处士养鹤成丹砂。

又不见蟾蜍踏过清虚府，听彻霓裳羽衣舞。琴声错落来西厢，掉影杳落下南浦。

九重碧落浮清光，万顷连云映疏影。乾坤灏气清可人，月下仿佛梅花神。

姮娥为报东皇信，一枝占断江南春。与君秉心同岁寒，春花秋月无情看。

轩居寂寞夜吟苦，朔风凛凛吹阑干。华光道士画无敌，双清写就千金值。

几回洞府露真传，元恐诗人不曾识。驿使传来赠与君，冀君志节超等伦。

梯云鼎羹世稀有，对此还思效古人。
侍家君诣洞霄宫道出天竺山纪兴
李茂之（元代）

九里松队路，三天竺国山。
日蒸岩雾紫，花点石苔斑。
溪尽寺方到，云深僧独还。
吟行随仗履，踪迹出人间。
华首台
释古诠（明代）

锦屏开杰阁，山到此弥尊。八百仙人宅，三千龙象门。

双溪分复合，四壁寂还喧。大好安禅定，因之溯洞源。
古意五首 其二
俞德邻（宋代）

亹亹天上云，滔滔海中波。时哉不我与，况复未息戈。

浮氛冒曾岭，君去将如何。君吟行路难，妾思扊扅歌。

积忧傥心痗，采蕨南山阿。
和魏午庄方伯博格达山原韵四首 其二
严金清（清代）

万家生佛使君来，百世封疆自是开。犬吠鸡鸣今雁塞，夕阳流水古龙堆。

云兴衡岳为霖雨，春渡阳关发迅雷。问俗采风兼览胜，登临好举紫霞杯。